als_Latn uzn_Latn ron_Latn
Dhimitër Qosja*
Më 6 shkurt të vitit 2017 u mbushën 50 vjet nga fjalimi ideologjik që hidhte farën e urrejtjes dhe paragjykimit, duke përhapur frikë dhe tmerr midis popullit, për të luftuar pa mëshirë ata që adhuronin Zotin, që dashuronin lirënë e besimit, lirinë e mendimit dhe lirinë e shprehjes. Ky fjalim shënonte goditjen përfundimtare të asgjësimit të institucioneve fetare, duke shkatërruar objektet e kultit, duke tjetërsuar dhe zhdukur pa kthim vlera të jashtëzakonshme të hisorisë, artit, arkitekturës, historisë dhe kulturës, një proces që kishte nisur shumë më përpara. Kujtojmë se objekti i parë religjioz që do të shkatërrohej ishte manastiri më i famshëm i asaj periudhe, i Shën Vlashit pranë Durrësit.
Kështu nga Durrësi i kulturës së lashtë, i vlerave me peshë në historinë e tij, përcillej një kulturë e barbarisë dhe vandalizmit. Gjithashtu ky fjalim shënonte nisjen e një indoktrinimi për të krijuar “njeriun e ri”, duke instaluar kultin e udhëheqësit si “Zot”, ndaj të cilit të gjithë duhej t’i bindeshin verbërisht dhe ta adhuronin. Cilido që nuk ndiqte linjën e “zotit” të ri të shoqërisë shqiptare, jo vetëm shpallej heretik dhe dënohej, por edhe gjithë të afërmit përndiqeshin pa mëshirë. Kjo ideologji në mënyrë fatale ҫoi shoqërinë tonë në një varfëri materiale, por më shumë spirtuale, që ende është kaotike edhe pse kaloi një ҫerek shekulli nga dështimi i asaj ideologjie. Shkatërrimi i pasurisë shpirtërore dhe kulturore është i paimagjinueshëm. Ndoshta për brezin e ri në kohën e sotme vetëm pamjet e trishta në Siri dhe Irak mund t’i japin të kuptojnë ngjarjet e regjimit të egër ateist. Kjo kujtesë e trishtë kërkon, pendesë dhe reflektim, lutje për të mos harruar dhe guxim për rezistencë ndaj atyre që ende glorifikojnë etërit e tyre. Shumë plagë janë ende të pambyllyra dhe herë pas herë individë me mentalitetin e djeshëm me pushtet ose jo, tentojnë të ngacmojnë këto plagë.
Krahas këtij përvjetori të hidhërimit, një përvjetor i gëzimit është dita e shtatë shkurtit të vitit 2017. Mbushen 25 vjet nga hapja e seminarit të Kishës Ortodokse Autoqefale të Shqipërisë, në mjediset e një godine me qera në Durrës, që më pas ngrihet në nivelin e Akademisë Teologjike. Akademia zhvendoset në mjediset bashkëkohore pranë manastirit të Shën Vlashit dhe sot është institucioni më i lartë arsimor për përgatitjen, formimin shpirtëror dhe shoqëror të lidërve të famullive e komuniteteve për Kishën Ortodokse në Shqipëri.
Në historinë e saj 25-vjeҫare janë diplomuar pothuajse 300 studentë, të cilët ofrojnë për shoqërinë tonë në mënyra të ndryshme. Kështu në historinë e Kishës Ortodokse në Shqipëri kemi një Akademi që funksionon në një vend nga nisi shkatërrimi i objekteve të kultit, për të përcjellë mesazhin e shpresës dhe Ngjalljes, duke vërtetetuar thënien e Krishtit se: “dyert e hadhit nuk do të kenë fuqi mbi të” (Mt. 16;18).
Themelimi i këtij institucioni vërteton vizionin e Fortlumturisë së tij Anastas, sepse Akademia përbën gurthemelin për formimin, edukimin dhe ngritjen akademike të personave që kontribuojnë në krijimin e komuniteteve të besimtarëve, të vlerave shpirtërore dhe morale aq shumë të nevojshme për shoqërinë dhe kombin tonë. Krahas rindërtimit dhe restaurimit të objekteve të kultit (adhurimit), po aq e domosdoshme ishte formimi, edukimi dhe shkollimi i brezit të ri të klerikëve dhe laikëve në vend, me gjuhën, kulturën dhe traditën e bashkëjetesës këtu. Në këtë përvjetor kemi detyrimin të shprehim mirënjohjen ndaj gjithë atyre që kanë kontribuar që nuk janë fizikisht midis nesh, por edhe ndaj gjithë atyre që me sakrifica të mëdha vazhdojnë të kontribojnë. Është një bekim i madh për Kishën Ortodokse kontributi i kësaj qendre shpirtërore dhe arsimore, por jo vetëm për të, por për gjthë shoqërinë tonë sepse nuk mund të kuptohet kombi i Shqipërisë pa shoqërinë ortodokse. Dhe kjo mbetet sfida që duhet fituar gjithmonë sepse re të ndryshme tentojnë të mbulojnë rrezatimin e saj.
Prandaj është e nevojshme të vlerësohet, të mbështetet dhe të promovohet, sigurisht pa mënjanuar asnjë institucion arsimor në vend që kontribuon për arsimimin e brezit të ri.
Ashtu siç kërkohet edhe më tej ndërgjegjësimi i mëtejshëm i atyre që ofrojnë me mësimdhënien dhe shembullin e tyre për të ruajtur lartësinë dhe nivelin.
*Pedagog në Akademinë “Ngjallja e Krishtit”, Shën Vlash, Durrës.
Source: Dy përvjetorë, hidhërim-gëzimi | Tirana Observer
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn